Noue ontkoming toe ligte vliegtuig deur dak bars(Foto: ER24) Die vlieënier en medevlieënier van ŉ ligte vliegtuig het net ligte beserings opgedoen toe hul vliegtuig deur ŉ dak van ŉ gebou gebars het in Alberton aan die Oos-Rand. Paramedici van ER24, die provinsiale nooddienste en ander reddingspanne is Sondag kort na 14:00 na die toneel ontbied. Die ligte vliegtuig het hoogte verloor en deur die dak gebars, en neus na onder aan die dak gehang. “Albei insittendes was steeds in die vliegtuig,” het Werner Vermaak, woordvoerder van ER24, gesê. Reddingstoerusting is gebruik om die mans veilig op die grond te kry nadat hulle daarin kon slaag om deur ŉ venster van die vliegtuig te klim. “Die twee is ondersoek en daar is bevind dat hulle geen ernstige beserings opgedoen het nie. Hulle is later deur ER24 en die provinsiale nooddienste na ŉ nabygeleë hospitaal geneem.” Die presiese omstandighede rondom die voorval is nog nie bekend nie. Volgens Vermaak het die mans glo van Bloemfontein af gevlieg toe die voorval plaasgevind het. Die Burgerlugvaartowerheid sal die voorval ondersoek.